มูลค่าที่แท้จริงหรือฟองสบู่
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

...
สัปดาห์นี้เราพักเรื่องการวางแผนการเงินกันไปก่อน มาอ่านอะไรเบาๆ คั่นเวลากันซัก 1 อาทิตย์
How many “Bubble” have we experienced?
ท่านผู้อ่านเคยสงสัยหรือเปล่าว่า ฟองสบู่ในราคาสินทรัพย์ต่างๆ ที่โลกเราเคยผ่านมาแล้วมีอะไรบ้าง ถ้าเราลองมองย้อนหลังไป จะพบว่ามีสินทรัพย์หลายๆ อย่างที่ดูแล้วไม่น่าเชื่อว่าจะมีการปั่นราคากันจนเป็นฟองสบู่ไปได้ เช่น ดอกทิวลิป หรือรถจักรยาน
n ปี 16341638 ดอกทิวลิป ฟองสบู่ลูกแรกเท่าที่เคยมีการบันทึกไว้ในประวัติศาสตร์คือ ดอกไม้ที่มีรูปคล้ายระฆัง “ดอกทิวลิป” บางครอบครัวชาวดัตช์ถึงกับนำเงินออมทั้งหมดของครอบครัวทุ่มซื้อต้นทิวลิป ว่ากันว่าบางต้นมีราคาแพงกว่าบ้าน 1 หลังเสียอีก
n ปี 1720 บริษัททะเลใต้ กลุ่มนายธนาคารอังกฤษได้ชักชวนผู้คนซื้อหุ้นบริษัททะเลใต้ โดยรับรองว่าจะได้กำไรงาม แต่ผลตอบแทนก็ไม่ได้เป็นจริง สุดท้ายเจ้าหน้าที่บริษัทนี้ก็ถูกส่งเข้าคุก
n ปี 1848 คลั่งทอง 1 หลังจากที่มีการพบทองในตอนเหนือของรัฐแคลิฟอร์เนีย ความคลั่งไคล้ก็แผ่ไปทั่ว ผู้คนหลั่งไหลเข้าไปแสวงโชค ผลักดันให้ประชากรรัฐแคลิฟอร์เนียพุ่งจาก 1.5 หมื่นคน เป็นมากกว่า 3 แสนคน ในปี 1854
n ปี 18601873 ทางรถไฟ การก่อสร้างทางรถไฟพุ่งทะยานหลังสงครามกลางเมืองในสหรัฐสงบลง มูลค่าของหุ้นรถไฟทั้งหมดสูงถึง 40% ของมูลค่ารวมของตลาดหุ้นนิวยอร์ก วิกฤตการเงินในปี 1873 ทำให้บริษัทเดินรถไฟนับสิบแห่งต้องล้มละลาย
n ทศวรรษ 1890 รถจักรยาน ในช่วงนั้น บริษัทและโรงงานกว่า 300 แห่ง แข่งกันผลิตจักรยาน ต่อมาเมื่อมีรถยนต์เกิดขึ้น บริษัทผู้ผลิตจักรยานของสหรัฐลดลงเหลือเพียง 12 แห่ง ในปี 1905
n ทศวรรษ 1920 วิทยุ การกำเนิดเทคโนโลยีวิทยุได้รับความนิยมเช่นเดียวกับการหลงใหลในธุรกิจดอตคอม ตัวอย่างที่ชัดเจนในช่วงนั้นคือ หุ้นของบริษัท RCA (Radio Corp. of America) ราคาได้พุ่งทะยานจาก 1 เหรียญสหรัฐ ไปเป็น 573 เหรียญสหรัฐ ระหว่างปี 19211929 และต่อมาหลังฟองสบู่แตก ราคาหุ้นได้ลดลงกว่า 95% 
n ปี 1959 อิเลคโทรนิค การเริ่มต้นของยุคอวกาศ ทำให้หุ้นที่ลงท้ายด้วยคำว่า “ตรอน” เช่น Astron หรือ Transitron พุ่งเหมือนจรวด แต่ในปี 1962 หุ้นเหล่านี้ก็ได้ร่วงสู่ดิน
n ปี 19741980 คลั่งทอง 2 หลังยุคเศรษฐกิจตกต่ำครั้งใหญ่ (Great Depression) เงินเฟ้อพุ่งสูง ชาวอเมริกันได้รับอนุญาตให้ลงทุนในทองเป็นรายบุคคลได้เป็นครั้งแรก ราคาทองพุ่งจาก 100 เหรียญสหรัฐต่อออนซ์ ในปี 1974 ไปเป็น 850 เหรียญสหรัฐ ในปี 1980 และร่วงไม่เป็นท่าในเวลาต่อมา
n ปี 19801984 เครื่อง PC ก่อนการเกิด Window และ Mac มีบริษัทผู้ผลิตคอมพิวเตอร์ส่วนบุคคลเป็นดาวเด่นในช่วงนั้น แต่ราคาหุ้นผู้ผลิต PC ก็ได้ดิ่งมากกว่า 50% ในปี 1984 ทำให้นักลงทุนเข็ดกับหุ้นเทคโนโลยีไปเป็นทศวรรษ
n ปี 19851990 ฟองสบู่สินทรัพย์ญี่ปุ่น ดินแดนอาทิตย์อุทัยปวดร้าวกับฟองสบู่ทีเดียว 2 ลูกไล่ๆ กัน จากอสังหาริมทรัพย์และหลักทรัพย์ ระหว่างปี 1985 และ 1989 หุ้นญี่ปุ่นพุ่งกว่า 4 เท่า แต่ก็ทรุดตัวลงในปี 1990 และจนบัดนี้ราคายังไม่สามารถฟื้นคืนขึ้นมาได้
n ปี 19972000 หุ้นอินเทอร์เน็ต หลังจากยุคเศรษฐกิจตกต่ำครั้งใหญ่ ไม่เคยมีการเก็งกำไรใดที่ใหญ่เท่านี้ ธุรกิจที่ลงท้ายด้วยคำว่า “ดอตคอม” ได้รับความนิยม ถึงแม้บางบริษัทจะยังไม่ทำกำไร แต่ในที่สุดปี 2000 กลุ่มธุรกิจเหล่านี้ก็พังพาบ หุ้นกลุ่มเทคโนโลยีร่วงลงกว่า 4 ใน 5 ของราคาเดิม
n ปี 20032007 อสังหาริมทรัพย์ การลงทุนในบ้านกลายเป็นเรื่องเก็งกำไรที่แพร่หลาย ฟองสบู่ราคาบ้านดึงตลาดหุ้นให้ล่มสลายตามมาด้วยในปี 2008
n ปี 2008ปัจจุบัน คลั่งทอง 3 นักลงทุนหันมาลงทุนในทองคำ เมื่อพวกเขาเห็นว่าเศรษฐกิจโลกมีปัญหา และตราบใดที่วิกฤตเศรษฐกิจยังไม่ยุติ ราคาทองก็ยังคงไต่ระดับสูงขึ้น และราคาทองคำล่าสุดสูงกว่า 1,100 เหรียญสหรัฐต่อออนซ์
เราสามารถเรียนรู้จากประวัติศาสตร์ได้ว่าอะไรก็ตามที่ถูกแรงเก็งกำไรปั่นราคาขึ้นไปจนสูงเกินความเป็นจริง โดยขาดปัจจัยพื้นฐานรองรับ ในท้ายที่สุดเวลาฟองสบู่แตก ราคาของสินทรัพย์เหล่านั้นก็ต้องกลับมาหาพื้นฐานของมัน ไม่มีรัฐบาลไหนที่จะสามารถเข้ามาอุ้มท่านเวลาขาดทุนได้ตลอดไป ฉะนั้นก่อนที่ท่านผู้อ่านจะเข้าไปเก็งกำไรอะไรก็ตาม ขอให้มีสติและใช้วิจารณญาณพิจารณาให้ดีก่อนที่จะเข้าไปร่วมตามกระแสนะครับ
หากมีข้อสงสัยเรื่องการวางแผนการออมและการลงทุน สามารถส่งคำถามมาได้ที่ [email protected] ...พบกันใหม่วันจันทร์หน้าครับ